સિન્હા નીચે આવ્યા ત્યારે તેમની કાર પોર્ચમાં લાગી ગઈ હતી, કમાન્ડો દોડી દરવાજો ખોલે તે પહેલા સિન્હાએ જાતે જ દરવાજો ખોલ્યો અને કારમાં બેસતા ડ્રાઈવરને કહ્યું સાબરમતી જેલ લઈ લો, કમાન્ડો ડ્રાઈવરની બાજુની સીટમાં બેસી ગયો, કાર ગાંધીનગરની બહાર નિકળવા માટે દોડવા લાગી, સિન્હા નવ વર્ષ પહેલાની ઘટના યાદ કરી રહ્યા હતા, નવ વર્ષ પહેલા તેઓ અમદાવાદ ક્રાઈમ બ્રાન્ચમાં હતા ત્યારે અમદાવાદમાં સિરિયલ બ્લાસ્ટ થયા હતા અને તેમણે કેસને ડીટેકટ કર્યો હતો, પછી તો અનેક વખત તેઓ જેલમાં ચાલતી ખાસ કોર્ટમાં કેસની મુદ્દતમાં પણ જતા હતા, ત્યારે તેઓ મહંમદ અને બીજા કેદીઓ મળતા હતા, સિન્હા વિચારી રહ્યા હતા કે જ્યારે કોર્ટમાં બ્લાસ્ટના આરોપી મળતા ત્યારે તેમને તેવું લાગતું ન્હોતું કે તેઓ સુરંગ ખોદવા સુધીનું કામ કરી શકે તેમ છે, સાબરમતી જેલમાં સુરંગ કેવી રીતે ખોદાઈ હશે અને સુરંગ ખોદાઈ તો પણ જેલના અધિકારીઓને કેમ ખબર પડી નહીં તે તેમને સમજાતુ ન્હોતુ, તેમની કાર હવે ઈન્દ્રોડા સર્કલ વટાવી હાઈવે ઉપર દોડી રહી હતી, ડ્રાઈવરને કારણ ખબર ન્હોતી, પણ સાહેબ ઉતાવળમાં છે એટલી તેને ખબર હતી જેના કારણે કારની સ્પીડ એકસો દસની હતી, પણ કારની સ્પીડ કરતા સિન્હાના વિચારો બમણાવેગથી દોડી રહ્યા હતા.